[{"text_idx": "#000001", "text": "Iker Agirre eskubaloi jokalari zumarragarrak selekzioarekin jokatuko du"}, {"text_idx": "#000002", "text": "Urola taldeko eskubaloi jokalariak lehenengoz jokatuko du selekzioarekin, bere herrian gainera. Finlandiaren aurkako partida hilaren 24an izango da"}, {"text_idx": "#000003", "text": "Iker Agirre eskubaloi jokalari zumarragarrak 21 urte azpikoen Euskadiko selekzioarekin jokatuko du hilaren 24an, Zumarragan. Bere lehenengo partida izango da Euskadiko selekzioarekin."}, {"text_idx": "#000005", "text": "Agirre oso pozik dago, noski. Zumarragako jokalariak 21 urte ditu eta haurra zenean hasi zen eskubaloia jokatzen. \u00abFutbolean hasi nintzen, baina eskola kirolean eskubaloia gustatu zitzaidan eta 13 urterekin-edo eskubaloian hasi nintzen. Nire kuadrillako hamahiru eskubaloian aritu gara. Batzuk eskubaloi eskolan hasi ziren eta beste batzuk, tartean ni, beranduago. Nire lehen taldean denok kuadrillakoak ginen. Sekulako giroa genuen. Taldekoak lagunak izateak jarraitzera animatu ninduen\u00bb."}, {"text_idx": "#000006", "text": "Alboko postuan jokatzen du, eskuinean. \u00abEskubaloian ezkerti gutxi egoten dira, baina nire taldean hiru geunden. Alboko gisa hasi nintzen, baina berandu hazi nintzenez, txiki gelditu nintzen. Orduan, hegaleko postura pasa ninduten. Hazi nintzenean, alboko postura itzuli nintzen\u00bb."}, {"text_idx": "#000007", "text": "Oso gaztetan salto egin zuen Urolaren lehen taldera. \u00abGazte mailako lehen urtean, 16-17 urterekin, lehen taldearekin jokatzen nuen dagoeneko. Gazte mailako lehen bi urteetan astebururo bi partida jokatu nituen: bat gazte mailako taldearekin eta bestea, lehen taldearekin. Aurreko belaunaldiko jokalariek lehen taldea utzi zuten eta, hala, lehen taldean aritzeko aukera suertatu zen\u00bb."}, {"text_idx": "#000008", "text": "Lehen taldean oso harrera ona egin zioten. \u00abGainontzeko jokalariek 20 urtetik gora zuten eta ni gazteagoa nintzen. Baina beteranoek ez gintuzten baztertu. Oso ondo hartu gintuzten eta oso giro ona dugu. Familia bat gara. Oso gustura nago Urolan\u00bb."}, {"text_idx": "#000009", "text": "Hori gutxi balitz, hilaren 24an Euskadiko selekzioarekin jokatzeko aukera izango du. \u00abHaur mailan, eskubaloian jokatzen hasi eta berehala, Gipuzkoako selekzioarekin jokatu nuen. Txapelketa bat jokatu genuen Araba, Bizkaia eta Nafarroako selekzioen aurka. Ondoren, Euskadiko selekzioarekin entrenatzeko deitu zidaten. Hiruzpalau aldiz entrenatu nuen beraiekin, baina ez zidaten Espainiako txapelketa jokatzeko deitu\u00bb."}, {"text_idx": "#000010", "text": "Lehenengo partida izango du, beraz, selekzioarekin. Gainera, Zumarragan jokatuko du. \u00abSekulako ilusioa egiten dit. Euskal selekzioko entrenatzaileak ostegun goizean deitu zidan. Anaiarekin hitz egin nahi zuela uste nuen, nire anaiak Gipuzkoako selekzioarekin jokatu baitu azkenaldian. Nik Euskadiko selekzioarekin jokatzea nahi zuela esan zidanean, sekulako sorpresa izan zen. Zumarragan, gainera! Familia, kuadrilla, Urolako jendea... partida ikustera joango dira eta oso pozgarria da\u00bb."}, {"text_idx": "#000011", "text": "Anaiak Oier du izena, 17 urte ditu eta Urolaren gazte mailako taldean jokatzen du. Oraindik ez dute elkarrekin jokatu. \u00abAurten elkarrekin entrenatu dugu eta datorren urtean elkarrekin jokatzea espero dut. Sekulako gogoa dut. Gainera, biok albokoak gara: nik eskuinaldean jokatzen dut eta berak ezkerraldean\u00bb."}, {"text_idx": "#000012", "text": "Etorkizunera begira, ez du helburu zehatzik. \u00abTaldean sekulako giroa dugu. Bilbon ikasten dut eta bertan bizi naiz. Marketin gradua egiten ari naiz. Datorren ikasturtean amaituko dut. Ostiraletako entrenamenduetan ez dut kale egiten, baina astearte eta asteazken askotan ere etorri naiz: herrira itzuli eta hurrengo egunean 05:30ean jaiki Bilbora joateko. Eskubaloiak deskonektatzeko balio dit. Hori dela eta, Urolan jarraitu nahi dut. Gainera, sekulako giroa dugu. Oraindik 21 urte ditut eta hobetzen jarraitu nahi dut. Ez diot etorkizunean beste talde batean jokatzeari uko egiten, esperientzia berriak bizitzea oso aberasgarria baita\u00bb."}, {"text_idx": "#000013", "text": "Ikerrek eta bere anaiak familia osoa zaletzea lortu dute. \u00abNire gurasoak ez ziren oso zaleak, baina gure partida guztietara joaten dira. Amona ere partida guztietara joaten da. Bi anaiak eskubaloian aritzeak, zaletzera eraman ditu. Behin, gurasoak Logron\u0303ora (Espainia) joan ziren asteburu pasa eta bertako taldearen partida bat ikusi zuten. Duela urte batzuk, hori pentsaezina zatekeen. Familian giro hori sortu izana, eskubaloia nire bizitzako alor ezberdinetan egotea... oso berezia da niretzako\u00bb."}, {"text_idx": "#000014", "text": "Goierriko albisteak euskaraz, libre eta kalitatez jaso nahi dituzu? Horretarako zure babesa ezinbestekoa zaigu. Egin zaitez HITZAkide! Zure ekarpenari esker, euskaratik eginda dagoen tokiko informazio profesionala garatzen eta indartzen lagunduko duzu."}, {"text_idx": "#000015", "text": "Garai bateko gazteen festa Laket tabernan\nAlberto Marcos: \"Punta-puntako pilotuekin lehiatu nahiko nuke\"\nKamioi bat Urola ibaira erori da\nUrretxuarren eta zumarragarren elkartasun erakustaldia\nBizikletak prest jarriko dituzte, doan, igandean Zumarragako plazan"}, {"text_idx": "#000020", "text": "Bizikletak prest jarriko dituzte, doan, igandean Zumarragako plazan"}, {"text_idx": "#000025", "text": "Tokiko informazioa profesionaltasunez eta euskaraz modu librean kontatzea da gure eginkizuna. Horretarako, zure ekarpena beharrezkoa da, eta ongi maitatzeko modurik zintzoena da HITZAkide egitea."}]